Marek H. Eliáš

Tata, ja chcem draka!

Tata, ja chcem draka! 1 & 2

© Marek H. Eliáš, 2010

www.hyena.sk

Licencia pre divadelné predstavenia je zadarmo za predpokladu, že autor je o inscenácii informovaný vopred a jeho meno je zverejnené.

Inscenovanie predstavenia bez uvedenia autorstva a bez ohlásenia autorovi môže viesť k postihu organizátora predstavenia pre porušenie autorských práv.

Texty týchto divadelných hier nie sú vhodné pre deti a nemali by sa inscenovať pre detské publikum bez príslušných zásahov do textu.

Tata, ja chcem draka!

(divadelná hra o štyroch dejstvách a niekoľkými nečakanými a značne dramatickými zvratmi)

ROZPRÁVAČ. Dejstvo prvé, v ktorom sa dozvieme, kde je problém, čo je problém, ale aj ako problém vyriešiť. Miesto: kráľovská dvorana s obvyklým osadenstvom - Kráľ, Kráľovná, šašo. Dúfam, že rozoznáte, kto je kto. Vzhľadom na absenciu ďalších postáv sa utešene nudia.

KRÁĽ. Drahá, to všetky dni sú takéto nudné?

KRÁĽOVNÁ. Je ešte skoro ráno, len pokoj, ono sa niečo zomelie. Najneskôr, keď vstane naša dcérenka.

KRÁĽ. Ach áno, v tom tichu a pokoji som na ňu takmer zabudol. Myslíš, že vstane skoro?

KRÁĽOVNÁ. Je pol jedenástej, o takomto čase ešte sladko spí.

ŠAŠO. No veru, o deviatej večer bola v posteli, nuž bohvie, kedy zaspala.

KRÁĽOVNÁ. Kuš, lebo ťa dám zavrieť do mučiarne a poznáš nášho kata a jeho milé úchylky! A poznáš aj jeho nástroje a rôzne technologické procesy, z ktorých niektoré vymyslela aj naša dcérka.

KRÁĽ. Robí mi starosti.

KRÁĽOVNÁ. Kat?

KRÁĽ. Nie, naša dcéra, princezná Krasnohlava.

KRÁĽOVNÁ. Drahý, kedy nám nerobila starosti?

KRÁĽ. V poslednom čase hovorí o vydaji.

KRÁĽOVNÁ. Posledné dva roky, chceš povedať. A už päť rokov sa ju snažíme vydať. Bezvýsledne.

KRÁĽ. A práve to je to. Prečo sa nám nedarí?

ŠAŠO. Podľa zaužívaných schém má byť princezná krásna, milá, láskavá, múdra, s bohatým venom, teda strategicky umiestnenou polovicou kráľovstva.

KRÁĽOVNÁ. Kuš!

KRÁĽ. Obávam sa, že s tou polovicou kráľovstva bude problém. Strategicky nie je umiestnené ani celé, nieže ešte polovica.

ŠAŠO. Problematiku krásy, láskavosti a múdrosti prejdeme povzneseným mlčaním, žeáno...

KRÁĽOVNÁ. Kuš!

KRÁĽ. Nemôže byť každá princezná dokonalá. A vydať sa musia všetky.

KRÁĽOVNÁ. Ibaže nám chýba vážny záujemca.

ŠAŠO. Vydajte ju za kata. To bude sadistický párik!

KRÁĽOVNÁ. Kuš!

PRINCEZNÁ. (vpáli do miestnosti, až takmer preletí na druhú stranu) Tata, ja chcem draka!

KRÁĽ. Holubička moja, čo si to povedala?

PRINCEZNÁ. Draka! Chcem! Ja!

KRÁĽOVNÁ. Dcérenka moja jediná, vari si už neskántrila dosť domácich zvierat?

PRINCEZNÁ. (hodí sa na zem a začne usedavo rumádzgať) Vy ničomu nerozumiete!

KRÁĽ. Nie veru.

PRINCEZNÁ. (plač prejde do hysterického záchvatu) Ja sa nikdy nevydám kvôli vášmu neporozumeniu, vy ste ma nikdy nechápali, to ma poznačilo na celý život..! Skončím na gauči u psychiatrááá!

KRÁĽOVNÁ. Dievčatko moje krásne, veďže už povedz, čo ťa trápi!

ŠAŠO. Zavolajte kata, ten to z nej dostane...

KRÁĽOVNÁ. Kuš! (princezná stíchne)

KRÁĽ. Dcérenka drahá, veď už povedz, kde je dnes problém, načo ti je drak?

PRINCEZNÁ. Drak je predsa na to, aby ma uniesol! Aj tú čaptavú Euláliu zo severného susedstva už uniesol, a mňa stále nie!

KRÁĽ. Nuž ale, vretienko moje premilené, vari len tak netúžiš, aby ťa zožral drak!

ŠAŠO. My o to viac.

(pauza, všetci pozrú na kráľovnú, ale tá mlčí)

PRINCEZNÁ. Ale kto tu hovorí o jedle! Drak ma má uniesť a zachráni ma udatný princ, alebo aspoň rytier. Zabije draka, dostane ma za ženu a so mnou aj polovicu kráľovstva.

KRÁĽ. Ej, nie je to zlý nápad... Ale kdeže ti ja draka zoženiem?

PRINCEZNÁ. To mi je fuk! Ja chcem draka!

KRÁĽOVNÁ. Nie je to trochu riskantné? Čo ak ťa predsa len ten drak zožerie? A bude v dnešných časoch niekto ochotný biť sa s drakom?

PRINCEZNÁ. Vždy sa niekto nájde!

KRÁĽOVNÁ. Ale takto riskovať?

KRÁĽ. Ja mám iba jedného potomka!

ŠAŠO. Kráľovná má iba jedného potomka...

KRÁĽOVNÁ. Zavolajte kata!

ŠAŠO. Kata! Katuška!

PRINCEZNÁ. (triezvo) Buďme reálni. Všetky pokusy ma vydať beznádejne stroskotali na vašej totálnej neschopnosti. Máte poslednú šancu. Buď mi zoženiete draka, alebo vám ostanem na krku až do konca vašich dní! (rázne vydupoce von)

KRÁĽ. (zničene) Keď príde ten kat, nech ma zoberie so sebou a láskavo mi zotne hlavu.

KRÁĽOVNÁ. Pokoj, drahý, ešte nie sme na konci našich síl. Rozhodne nie v prípade, keď treba vydať Krasnohlavu. Zvolaj každého, koho ti napadne, rozpošli diplomatické žiadosti a zapoj do práce tajné služby, nech nájdu draka. Ostatné budeme riešiť, keď ho nájdeme. (odchádza)

KRÁĽ. Kam ideš, drahá?

KRÁĽOVNÁ. Za záhradníkom. V prípade, že všetko zlyhá, si zaobstarám náhradného potomka.

KRÁĽ. Ach tak, ja už som zabudol, že naša Krasnohlava pochádza z hrušky... Drahá, vyber si tentoraz iný strom, ale to ja len tak...

KRÁĽOVNÁ. Poradím sa so záhradníkom a uvidíme, čo sa dá robiť...

ROZPRÁVAČ. Dejstvo druhé, v ktorom najprv vyzerá všetko priam katastrofálne, ale napokon sa riešenie nájde a prikročí sa k jeho realizácii. Miesto tamtiež. O pár dní neskôr. Osadenstvo poznáte. Pribudol kráľovský čarodejník a kat, to len tak pre istotu, aby si kráľovská rodina neničila hlasivky.

KRÁĽ. Takže, ako znie výsledok prieskumu, múdry čarodejník?

ČARODEJNÍK. Vaše veličenstvo, do práce sa zapojilo abnormálne množstvo abnormálnych ľudí, ktorí vyvinuli abnormálne úsilie, aby uspokojili vašu abnormálnu požiadavku. Len pripomeniem, že sme prehľadali každý kút, každú jaskyňu v tomto kráľovstve. Tajná služba vypočula niekoľko stoviek starých materí a ďalších osôb, ktoré by nám mohli poskytnúť informácie o drakoch.

PRINCEZNÁ. Našli ste mi draka?

ČARODEJNÍK. Diplomatické depeše sa rozbehli po celom kontinente. Preverili sme niekoľko tisíc brlohov, ktoré mohli slúžiť ako príbytok draka.

PRINCEZNÁ. Kat, ak teraz nepovie, či našli draka, vytrhni mu jazyk, lebo to asi nepovie nikdy.

ČARODEJNÍK. Milosť, veličenstvo... Draka sme nenašli!

KRÁĽ. Ako je to možné? Veď sa to tu nimi priam hemžilo!

PRINCEZNÁ. Kat, rovno mu zotni hlavu, nemá to zmysel.

KRÁĽOVNÁ. Nechajte ho dohovoriť!

ČARODEJNÍK. Pred niekoľkými rokmi tu naozaj bolo nespočetné množstvo drakov... Bohužiaľ, každý, verný svojmu poslaniu, uniesol princeznú a vzápätí ho zahlušil záujemca o trón. Posledným drakom bola stará hydra, ktorú vydieraním donútili uniesť princeznú Euláliu zo severného kráľovstva. Podľa informácií tajnej služby hydra privítala svoju popravu s úľavou. Viac drakov už, bohužiaľ, niet...

KRÁĽ. Len sa mi to zdá, alebo to naozaj znie beznádejne?

KRÁĽOVNÁ. A čo iné netvory? Kto povedal, že naša dcéra musí byť jednou z mnohých, ktoré uniesol drak? Veď buďme originálni! Čo tak vodníci? Škriatkovia? Sám diabol?

ČARODEJNÍK. Predpokladal som tento smer úvah, preto sme priebežne pátrali aj po ďalších bytostiach. Výsledok je však rovnako katastrofálny - horko-ťažko sme objavili jednu ježibabu, ktorá však ponuku odmietla s tým, že, ehm, jej veličenstvo princezná je ešte väčšia ježibaba ako ona. Niekoľko vodníkov potvrdilo, že z ich zajatia už niet úniku, keďže svoje obete topia. Divožienky a lesné víly sa pri spomenutí mena princeznej zdesene rozutekali. Podobne reagovali aj ďalšie menšie druhy nadprirodzených bytostí. Z pekla zase prišla odpoveď, že sa na princeznú síce tešia, ale vítajú každý deň, ktorý si tam užijú bez nej.

KRÁĽ. To je fiasko! Drahá, vravel som ti, že s tou hruškou to nebol dobrý nápad.

KRÁĽOVNÁ. Priebežne so záhradníkom testujeme aj ostatné druhy ovocných stromov, v snahe vybrať ten najlepší. Siedma jabloň v štrnástom rade vyzerá celkom súco, ale vážne jej konkuruje tridsiata šiesta slivka v ôsmom rade. Navyše, nemôžeme vylúčiť ani ostatné stromy, ba ani ihličnany! Môže to ešte chvíľu trvať, drahý...

KRÁĽ. To je katastrofa! To je absolútna katastrofa!

ŠAŠO. Ešte nie je. Počkajte, až to princezná pochopí a začne vyvádzať.

KRÁĽOVNÁ. Kuš!

KRÁĽ. To je koniec! Neostáva nám nič iné, len zmeniť imidž našej dcéry. Cukríček môj ružový, asi budeš musieť vstúpiť do kláštora a tvrdiť, že chceš pomáhať chudobným a chorým.

PRINCEZNÁ. Čo? Ty si vstúp do kláštora! Ja chcem draka! Ja chcem chlapa! Okamžite!

ČARODEJNÍK. Ak dovolíte... Zúfalstvu sme prepadli už predtým, tak sme našli jedno zúfalé riešenie. V hustom, temnom a strašidelnom lese na južnom okraji kráľovstva žije jedna prerastená sova. Ak prižmúrime jedno oko, dá sa považovať za netvora.

PRINCEZNÁ. Sova? To nemáme na poriadneho draka?

KRÁĽOVNÁ. Zlatíčko moje milované, nezdá sa, žeby si mala na výber. Napokon, nie je vták ako vták. Keď je taký veľký, môže sa považovať za netvora. Možno sa aj báť budeš.

KRÁĽ. Je rozhodnuté! Dcéra! Pekne sa zbaľ a okamžite sa unes k sove. Ja zatiaľ skoncipujem text vyhlásenia, v ktorom ponúkam polovicu kráľovstva a tvoju ruku odvážlivcovi, ktorý únoscu zlikviduje.

ŠAŠO. Veličenstvo, ak by som namiesto princezninej ruky dostal jej hlavu, odoberiem sa za sovou okamžite a zlikvidujem ju.

KRÁĽOVNÁ. Kuš! No a ja pokračujem v preventívnych opatreniach. Neviem, ten orech pri plote vyzerá byť celkom zaujímavý a vhodný na krízové situácie.

ROZPRÁVAČ. Dejstvo tretie, v ktorom sa situácia ešte viac katastrofizuje. Napokon sa problém vyrieši uspokojivo aspoň pre niektorých účastníkov. Miesto: hustý, tmavý a strašidelný les na juhu kráľovstva. Osoby: princezná, sediaca s paklíkom pod stromom, a prerastená sova, ktorá len tak sedí na strome a občas pro forma zahúka.

SOVA. (pro forma zahúka) Teda neviem, ty sa tu zrejme dosť nudíš.

PRINCEZNÁ. Nudím sa smrteľne. To ma nemôžeš trochu ohrozovať?

SOVA. Neviem, ako sa to robí...

PRINCEZNÁ. Hm, ťažko povedať... Mňa doteraz nikto neohrozoval.

SOVA. Hm, a ja ohrozujem iba myši...

PRINCEZNÁ. Tak nič...

SOVA. Počúvaj, to vážne myslia, že mi majú odťať hlavu? Lebo také niečo som počula...

PRINCEZNÁ. Ale z toho si nič nerob, to bude len akože!

SOVA. Veľmi nerada by som prišla o hlavu. Môže sa mi ešte zísť.

PRINCEZNÁ. Kašli na to. Keď dotyčný príde, tak môžeš hoci aj uletieť.

SOVA. Však nech si po mňa vylezie na strom. Príde vôbec niekto?

PRINCEZNÁ. Bože... No mal by... Tata vypísal tender na moju záchranu, ale už druhý deň tu nikoho niet. A je už štrnásty deň v mesiaci, pätnásteho sa kúpem, nerada by som to zmeškala...

SOVA. Tak ti treba, keď máš také blbé nápady. Uniesť sa k sove!

PRINC. (vtrhne) Spanilá princezná! Tvoje utrpenie sa končí, hľa, už tvoja záchrana prichádza!

SOVA. Wov.

PRINCEZNÁ. No konečne, to ti nejako dlho trvalo.

PRINC. Ups... Krasnohlava?

PRINCEZNÁ. Samozrejme, ty dutá hlava, kto iný by to bol?

PRINC. Nuž... To trochu mení situáciu... Nikto ma neinformoval...

PRINCEZNÁ. Ty nevieš, koho ideš zachraňovať?

PRINC. Nuž, nastal tu mierny informačný šum, hovorili o krásnej a múdrej princeznej, ktorú ohrozuje strašná obluda!

SOVA. No dovoľ! Pozri sa na seba!

PRINC. Nikto nepovedal, že ide o Krasnohlavu!

PRINCEZNÁ. A to vadí?

PRINC. (cúva) Ech... Čo som to chcel... Á, už si spomínam, ja mám zachraňovať tri princezné na opačnom konci sveta. No, bez poriadnej infraštruktúry sa stanú takéto omyly... Informačný systém žiaden... Mapy nepresné... No, už musím ísť... Maj sa, Krasnohlava... Milá obluda, úprimnú sústrasť! (zmizne)

SOVA. No, tak to by sme mali... ešte niekto má prísť?

PRINCEZNÁ. Panebože, to dúfam! Naveky tu ostať trčať pod stromom... A vôbec, čo budem jesť? Potraviny sa mi míňajú...

SOVA. Môžem ti uloviť zopár myší alebo potkanov.

PRINCEZNÁ. Jejda, tak to sa radšej zachránim sama.

SOVA. To len privítam... Ale niekto sem ide. Potulný rytier...

RYTIER. No čo je to tu?

PRINCEZNÁ. Klasika. Krásna princezná, ktorú treba zachrániť.

RYTIER. Hmmm... No tak dobre. Koho mám odkrágľovať?

PRINCEZNÁ. Hen. Sovu.

SOVA. Nestrácaj hlavu, spomeň si, na čom sme sa dohodli!

PRINCEZNÁ. Ale ja viem! No máš ju odkrágľovať iba akože, rozumieš?

RYTIER. Nerozumiem.

PRINCEZNÁ. No, skrátka vyhlásime, že si v dlhom a urputnom boji porazil hrôzostrašnú príšeru.

SOVA. Prestaňte s tými poznámkami na môj výzor, lebo ja začnem komentovať váš.

PRINCEZNÁ. Ale hrôzostrašná príšera tu ostane pokojne sedieť a prepustí ma dobrovoľne.

RYTIER. A to teda nie! Buď ju naozaj zabijem, alebo zbohom!

SOVA. A tak to teda už vonkoncom nie! Ako právoplatná účastníčka tohto komplotu dôrazne odmietam svoju smrť! Nie som taká blbá, aby som sa nechala zabiť, keď existuje aj omnoho schodnejšie riešenie.

RYTIER. Takže sa odmietaš nechať zabiť?

SOVA. Rozhodne!

RYTIER. Tak to sa nedohodneme. Zbohom! (vznešene odkráča)

PRINCEZNÁ. Tyyy! Potvora jedna! Ty si mi práve skazila sobáš!

SOVA. No prepáč!

PRINCEZNÁ. Neprepáčim! Kvôli tebe tu ostanem trčať naveky!

SOVA. Chcela si, aby som ťa ohrozovala, tak to tu máš. Dohoda znela, že ostanem živá a zdravá, aj keď po niekoľkodňovom pobyte s tebou zrejme zošaliem.

PRINCEZNÁ. A čo mám povedať ja?

SOVA. Nepovedz nič, to bude najistejšie!

PRINCEZNÁ. Dobre! Aby si vedela, už ani slovo s tebou neprehodím!

SOVA. Fajn! Konečne tu bude ticho!

PRINCEZNÁ. Som urazená! Som urazená a nafúkaná!

SOVA. Fúkaj sa! Aj ja sa budem.

KAT. No tak som tu.

PRINCEZNÁ. A ty tu čo robíš?

KAT. No že mám niekomu zoťať hlavu.

SOVA. Začínam byť nervózna. Čo máte všetci proti mne?

PRINCEZNÁ. Ale nie zoťať hlavu! Vlastne to je jedno, mňa tu má zachrániť princ alebo rytier, oženiť sa so mnou a vyfasovať polovicu kráľovstva!

SOVA. To je privysoká cena za polovicu kráľovstva...

KAT. Hm, no a kde je problém?

PRINCEZNÁ. Ja si mám vziať kata?

KAT. No a?

SOVA. Čo je na tom?

KAT. Pozri... Pamätáš sa, ako si bola dieťa a chodila si do mučiarne, dívať sa, ako pracujem. Vtedy som sa len zaúčal. Poradila si mi zopár zlepšovákov, po ktorých sa okamžite každý priznal. Celkom by nám to spolu fungovalo, nie?

PRINCEZNÁ. No... Ja ti neviem... Vieš, v perspektíve ťa očakáva vládnutie, keď si ma vezmeš, budeš musieť byť kráľ!

KAT. No a? Pokojne môžeš vládnuť ty, ja si zriadim niekde svoju malú mučiarničku a budeme spokojne a šťastne žiť až do smrti.

PRINCEZNÁ. Tak ja nedbám... No dobre. Radšej kat ako nejaký hlúpy princ.

KAT. Takže s kým si to tu mám vybaviť?

SOVA. Kašli na to...

PRINCEZNÁ. Fakt, kašli na to, ideme domov.

SOVA. To je tá najkrajšia veta, akú som kedy počula... Zbohom ostávajte!

ROZPRÁVAČ. Dejstvo štvrté, v ktorom sa zdanlivý happyend nečakane zvrtne dramatickým smerom. Miesto: opäť kráľovská dvorana s príslušným osadenstvom.

KRÁĽ. Deti moje radostné! To som rád, že sa to tak dobre skončilo! Kat síce nemá šľachtický pôvod...

KRÁĽOVNÁ. Ale to telo!

PRINCEZNÁ. Tata, kašli na to. Chce si ma vziať, tak čo... Naučíš ma vládnuť a nejako to zvládneme...

ŠAŠO. Vládnuť sa nedá naučiť, takým babrákom sa musíš narodiť...

KRÁĽOVNÁ. Kuš!

KAT. Nechajte, mama, ja si to s ním vybavím... (zotne šašovi hlavu) A je to.

PRINCEZNÁ. Páááni, ty si úžasný!

KRÁĽOVNÁ. Povedal mi mama... No zbohom!

KRÁĽ. Prečo mi toto riešenie nenapadlo skôr?

KRÁĽOVNÁ. Mne to napadlo už skôr, ale nejako sme sa k tomu nedostali.

KRÁĽ. Konečne je všetko v najlepšom poriadku! Princezná vydatá, šašo umlčaný, a my máme pokoj!

ROZPRÁVAČ. Iste uznáte, že toto je najvhodnejší okamih na vstup onoho dramatického a nečakaného zvratu.

DRAK. (priletí) Som tu!

KRÁĽ. Čo tu chceš?

DRAK. Uniesť princeznú a zožrať ju, samozrejme.

KRÁĽ. Táto nie je voľná, tá už má únos a vyslobodenie za sebou.

DRAK. To mi je jedno... Nehovorte, že vám za ňou bude ľúto...

KRÁĽ. No moment, takto sa nedohodneme!

DRAK. Kto povedal, že sa s vami chcem na niečom dohadovať? Princezná je moja a šlus.

PRINCEZNÁ. Tak to prr! Ja sa idem vydávať.

DRAK. Nejdeš. (schmatne ju a uletí s ňou)

KRÁĽOVNÁ. Dokelu... On to myslel vážne!

KRÁĽ. Tak, kat! Pekne sa zober a choď vyslobodiť svoju nastávajúcu.

KAT. Ja???

KRÁĽ. No a kto iný?

KAT. Čo sa ja starám? Je to váš problém, tak si ho riešte. Ja som už raz princeznú oslobodil, ale vy ste nedodržali slovo a nedali mi ju za ženu. Za takýchto okolností ja odchádzam, majte sa dobre! (a fakt odíde)

KRÁĽ. Tak to je koniec... Čo teraz budeme robiť? Veď ju nikto neoslobodí!

KRÁĽOVNÁ. Len pokoj, drahý... Poznáš predsa Krasnohlavu... Akonáhle si domyslí, že ju nik nepôjde vyslobodiť, oslobodí sa aj sama. Pravda, ak to s ňou tak dlho ten úbohý drak vydrží.

KRÁĽ. A čo ak nie?

KRÁĽOVNÁ. Poznáš predsa môj dlhodobý strategický plán. Idem si pozrieť ten ovocný sad. Záhradník hovoril, že tridsiata ringlóta v druhom rade vykázala pozoruhodné výsledky a určite si ju musím prísť pozrieť.

KRÁĽ. A čo mám robiť ja? Ešte aj šaša sme nechali neprozreteľne zoťať...

KRÁĽOVNÁ. Nuž, mužíček môj drahý, zatiaľ si môžeš toho šaša robiť sám...

ROZPRÁVAČ. Vážení diváci. Sledovali ste divadelnú hru Tata, ja chcem draka. V prípade enormného komerčného úspechu pouvažujeme nad uvedením druhého dielu. Ako vidíte, nechali sme si poriadne otvorené zadné dvierka v podobe dokorán otvoreného konca. Svoje nápady môžete adresovať komukoľvek, kto má s týmto projektom niečo spoločné. Vaše námety vyhodnotíme a skartujeme, takže nás nebudete môcť žalovať za porušenie duševného vlastníctva. V tejto chvíli vám v mene realizačného tímu želám príjemnú ďalšiu zábavu.

Tata, ja chcem draka! 2

(pokračovanie divadelnej hry, ktorého jediným zmyslom je snaha zarobiť)

ROZPRÁVAČ. Dejstvo prvé, v ktorom sa dozvieme, čo sa dialo v prvom megaúspešnom dieli. Aj keď sa nám vynaložené náklady ani nevrátili, dúfame, že tento rok to bude lepšie a obecenstvo nebude také protivne lakomé. Medzi nami, na túto produkciu sme si museli nájsť sponzorov. Miesto: kráľovská dvorana. Osoby: Kráľ, kráľovná, šašo.

KRÁĽ. Ach, drahá, ako veľmi som sa len tešil na pokojnú starobu po tvojom boku! Ako si len vychutnávam tieto pokojné, ničím nerušené dni, keď sme sa konečne zbavili... chcem povedať, odvtedy, ako našu úbohú dcérenku uniesol drak. Aj keď ma nesmierne bolí jej strata, už som sa s tým vyrovnal.

KRÁĽOVNÁ. Drahý, to bolo pred pol rokom. Ešte sme ani smútok neodložili.

KRÁĽ. Ach áno, musím vymyslieť, kam ho odložiť. Čo tu nemáme dosť skríň?

KRÁĽOVNÁ. Drahý, vyčkajme ešte chvíľu, a tým nemyslím desať minút.

ŠAŠO. Celé kráľovstvo ani nezačalo smútiť, že sa zbavilo Krasnohlavy. Na rozdiel od vás sa nepretvarujú.

KRÁĽOVNÁ. Kuš, lebo ťa dám zavrieť do mučiarne! A vôbec, čo robíš nažive? Veď sme ťa tesne pred tým únosom nechali sťať!

ŠAŠO. Ja som váš nový šašo.

KRÁĽ. Ale nejako podozrivo sa na toho predchádzajúceho podobáš!

ŠAŠO. Ja som jeho jednovaječné dvojča.

KRÁĽOVNÁ. Aha. No tak si dávaj pozor, aby si nedopadol, ako tvoj podarený braček!

KRÁĽ. Vieš, ako srandovne jeho hlava poskakovala po týchto dlaždiciach?

KRÁĽOVNÁ. A tej krvi, čo tu bolo! Myslela som si, že to v živote neupracem - ale potom som objavila jemný piesok! S ním zišli aj tie najodolnejšie zaschnuté škvrny! A čo naviac - celá kráľovská dvorana žiari čistotou a sviežosťou! Odteraz už len jemný piesok!

ZBOR. (zavyje v pozadí melódiu) Jemnýýý piesooook!

KRÁĽOVNÁ. Ťažia a melú Juhokráľovské bane a štrkoviská, akciová spoločnosť!

KRÁĽ. Niekedy, keď neviem zaspať, premýšľam, či je Krasnohlava ešte nažive. Či ju drak zožral, alebo ona jeho...

KRÁĽOVNÁ. Drahý, nesmieš sa pred spánkom prejedať. Potom máš ťažký žalúdok.

KRÁĽ. Máš pravdu. Odteraz už na večeru iba hydinu! Je zdravá a ľahká! Hydina z farmy sedliaka Sadlohnoja! Chovaná prirodzenou a zdravou stravou, zvlášť starostlivo a s láskou opatrovaná! Mňam!

ZBOR. (z pozadia predvedie salvu kotkodákania a kikiríkania)

ŠAŠO. Začína ma to otravovať.

KRÁĽOVNÁ. Kuš! Kto sa tu bude strápňovať zadarmo!?

KRÁĽ. Zlyhali už všetky pokusy, ako ju nájsť, a zachrániť. Tuším som v záchvate zlosti aj nechal sťať kráľovského čarodejníka.

ŠAŠO. V skutočnosti odmietol hrať v pokračovaní už aj tak dosť neznesiteľného prvého dielu. Prečítal si scenár a povedal, že radšej sa vzdá kariéry a bude pestovať jahody.

KRÁĽOVNÁ. Kuš!

KRÁĽ. Ach Krasnohlava, kde si? Dcérenka moja prekrásna, nech si kdekoľvek... Len tam radšej pekne ostaň. Cesty sú nanič, striehnu na nich zbojníci, a pokiaľ si veľmi ďaleko, môžeš aj zablúdiť!

KRÁĽOVNÁ. A nepatrí sa, aby kráľovská dcéra cestovala takto sama! Je to proti bontónu!

KRÁĽ. Aj keď teraz nemám následníka trónu... Drahá, ako postupujete so záhradníkom na novom kráľovskom dieťati?

KRÁĽOVNÁ. Óch, ide to skvele! Priam výborne! Priam... óch! Ehm. Keďže Krasnohlava pochádzala z hrušky, čo sme vyhodnotili ako nepodarený experiment, v súčasnosti kompletizujeme testy kráľovských sadov, to znamená ovocné sady a stromy v parkoch a záhradách, listnaté aj ihličnaté.

ŠAŠO. Áno, hovoril záhradník, že spolu testujete pod každým stromom... Až ho z toho bolia jeho testes.

KRÁĽOVNÁ. Kuš! Aj keď sú výsledky dosť povzbudivé, zatiaľ ti, manželík môj kráľovský, neviem dať jednoznačnú odpoveď!

KRÁĽ. Drahá, aspoň naznač - bude to dub? Lipa? Broskyňa?

KRÁĽOVNÁ. Ťažko povedať. K ideálu má všetko dosť ďaleko... Obávam sa, že budeme musieť vyskúšať aj... kráľovské lesy.

KRÁĽ. Ale veď to sú stovky a stovky a tisícky stromov!

KRÁĽOVNÁ. No, tak bude treba aj pokusov stovky... a stovky... a tisícky!

KRÁĽ. Stihneme to vôbec?

ŠAŠO. Kráľovná to stihne raz-dva!

KRÁĽOVNÁ. Kuš!

KRÁĽ. Nuž, takto si tu žijeme. O Krasnohlave niet správ, odkedy ju uniesol drak. Užívame si ticho a pokoj, akurát kráľovná v pote tváre sa snaží preveriť všetky stromy v kráľovstve.

KRÁĽOVNÁ. Som rád, že oceňuješ moju tvrdú prácu, drahý... Včera som bola úplne zničená!

KRÁĽ. Áno, drahá! Si môj najväčší poklad! Čo by som ja bez teba robil? Ale aj tak by som rád vedel, čo robí asi teraz Krasnohlava...

ROZPRÁVAČ. Dejstvo druhé, v ktorom splníme kráľovi želanie a pozrieme sa, kde sa to Krasnohlava nachádza. Nachádza sa v nevľúdnej pustatine, pred vchodom do začmudenej jaskyne. Čosi varí v obrovskom kotli a bohapusto hreší.

PRINCEZNÁ. Ja sa na to vyseriem! Kto má živiť ten jeho nenásytný bachor! To som si dala. Že vraj chcem draka. No máš ho vidieť, mrchu zelenú! A vôbec, kde sa fláka? No však počkaj, ty dostaneš, keď priletíš, ty trapko jeden šupinatý!

DRAK. (priletí, vystrašený) Už som tu!

PRINCEZNÁ. No načase, ty plaz jeden obskúrny! Kde si doteraz poletoval, ty prerastená jašterica?

DRAK. Ale ja, ja som bol na love...

PRINCEZNÁ. A čo si lovil, ty žaba úbožiacka? Veď ty nie si schopný uloviť ani zdochnutú ovcu!

DRAK. Mám tu vola...

PRINCEZNÁ. A ja tiež, ty hlava spráchnivelá! Zase hovädzie? Ty si zošalel! Kto to má pucovať a pitvať! A vôbec, počul si už o chorobe šialených kráv?

DRAK. Počul. Aj to na vlastné oči vidím.

PRINCEZNÁ. Ty si na mňa nedovoľuj, ty nepodarená paródia draka!

DRAK. A... a... to ty si na mňa nedovoľuj! Lebo ťa... zožeriem!

PRINCEZNÁ. Haha, ty? Vari ti narástli zuby, čo som ti minule vyrazila, keď si si dovoľoval?

DRAK. Ešte nie...

PRINCEZNÁ. Keď si chceš ešte nejaké uchovať, tak drž hubu, lebo ostaneš o hlade a večer nič nebude, ty jedna prehistorická vykopávka!

DRAK. A takto vyvádza zakaždým, keď má tie svoje dni. To by sa však nestalo, keby používala vložky Lopúch! Ich mimoriadna mäkkosť a zvýšená savosť každej žene dovolia zabudnúť na nepohodlie a privodia jej dobrú náladu! A teraz novinka! Tampóny Zrolovaný Lopúch! Ideálne na šport a voľný čas!

ZBOR. (za scénou roztúžene zakvíli) Lopúúúúúúúch! (ozve sa zvuk tečúcej vody)

DRAK. A saje a saje!

ROZPRÁVAČ. Toľko teda reklamná vložka.

PRINCEZNÁ. Sklapni už konečne, ty zdochliak nahnitý! Odkedy si ma uniesol, sa tu o teba starám, vyváram ti, periem...

DRAK. Veď ja nenosím šaty, čo perieš?

PRINCEZNÁ. Kuš! Ruky si idem pre teba zodrať, každý večer som ti k dispozícii...

DRAK. Ja ťa do ničoho nenútim...

PRINCEZNÁ. Kuš! Som podvoľná tvojim zvrhlým chúťkam, trpím ako zviera...

DRAK. Aj ja...

PRINCEZNÁ. A pritom - och, ako som sa len ja mohla krásne vydať! Bola by som šťastná, doma! Mal si ma vziať kat, mužný, sadistický! Tak sme si plánovali spoločnú budúcnosť, rozkošnú mučiareň, kde budeme týrať poddaný ľud! A toto všetko som zahodila za hlavu kvôli tebe, ty vypĺznutý nechuťák! Vieš, kde by som ja už mohla byť? Na kráľovskom dvore! Mala som byť panovníčka!

DRAK. Óch, dovoľ, nech ťa vrátim domov, princezná! Vydaj sa, vládni, zariaď si mučiareň - a týraj už konečne niekoho iného!

PRINCEZNÁ. Kuš! Môj domov je teraz tu!

DRAK. Nie!

PRINCEZNÁ. Áno! Ja nie som prelietavá!

DRAK. Čo robiť? Čo len robiť? Už mi ostáva len to najkrajnejšie riešenie... Zbohom, moja rodná jaskyňa! Zbohom, rodná pustatina! Zbohom, svet! (zdochne)

PRINCEZNÁ. Hej! To čo malo byť? Do pekla - on zdochol!

ROZPRÁVAČ. To by sa mu, samozrejme, nestalo, keby každý deň zjedol tabletku Vitamínového Komplexu Menejcennosti! Všetky vitamíny a potrebné stopové prvky v jednej tabletke! Aké jednoduché! Každý deň jedna tabletka a máte to v suchu! Vitamínový Komplex Menejcennosti!

PRINCEZNÁ. Strčte si niekam ten svoj vitamín! Ja budem teraz čo robiť?

KAT. (vbehne) Protestujem! Sloboda zvierat protestuje! Protestuje proti zneužívaniu bezbranných zvierat na komerčné účely! Odmieta drezúrovanie a neľudské podmienky, v akých sú držané!

PRINCEZNÁ. Aspoň niekto sa ma zastal.

KAT. Kuš, to nie je o tebe! Výsledkom je trvalé fyzické a psychické poškodenie, alebo dokonca smrť, ako v prípade tohto úbohého draka! Zabite princeznú! Zabite ju!

ROZPRÁVAČ. (otrávene) Odstráňte ho! (odstránia ho) Pokračujeme.

PRINCEZNÁ. Ako mám pokračovať, keď mi drak zdochol? Vrátim sa domov. Na kráľovský dvor.

KAT. (zo zákulisia) Smrť imperialistom!

ROZPRÁVAČ. Dejstvo tretie, v ktorom všetko padne na kráľovu hlavu. Miesto: opäť kráľovská dvorana s príslušným osadenstvom.

KRÁĽ. Nie, manželka moja drahá, rozhodne nemôžem súhlasiť s bukom!

KRÁĽOVNÁ. Ale prečo?

KRÁĽ. A čo ak z neho vyrastie bukvica?

KRÁĽOVNÁ. Tak buk škrtám. Musím sa so záhradníkom snažiť ďalej.

KRÁĽ. Och, je mi to tak ľúto, že kvôli mne tak trpíš!

PRINCEZNÁ. (vpochoduje donútra) Tata! Ja chcem draka!

KRÁĽOVNÁ. Už zase? Ups, Krasnohlava?

KRÁĽ. Dcérka?

ŠAŠO. Zachráň sa, kto môžeš!

KRÁĽ. Dcérenka moja! Kde sa tu berieš?

PRINCEZNÁ. No prišla som domov. Nemôžem azda?

KRÁĽ. Ale veď ťa uniesol drak?

PRINCEZNÁ. Uniesol, fuj, ani mi ho nespomínaj, toho všiváka slizkého a slizáka všivého! No uniesol ma, chlípnik jeden zelený. Ale teda medzi nami, za nič nestál. Loviť nevedel poriadne, postarať sa o mňa nedokázal, furt sa len plazil po dlážke jaskyne a zavýjal.

ŠAŠO. Ja sa mu ani nečudujem. Mám chuť robiť to isté.

KRÁĽOVNÁ. Kuš! A čo sa s ním stalo?

PRINCEZNÁ. No to si predstav, mama! Pol roka po únose - a on si zdochne! Len tak! Z ničoho nič! Rozprávam sa s ním, a on v polovici mojej vety zdochne!

ŠAŠO. Úbožiak. Ale až pol roka vydržal!

KRÁĽOVNÁ. No dobre, dcérka moja, ale už si nám doma, z čoho sa nesmierne tešíme, tak sa choď pekne upraviť, lebo je ťa tak trochu cítiť, a potom sa porozprávame.

PRINCEZNÁ. Hneď, mama. Ale najskôr tuná tatovi niečo zopakujem, lebo to asi nepočul. (zavreští) Tata, ja chcem draka!

KRÁĽ. A kdeže ti ho ja vezmem? Posledného si skántrila!

PRINCEZNÁ. To ma vôbec, ale vôbec nezaujíma. Hovorím, že chcem draka, tak ho chcem. A ja ho aj dostanem!

KRÁĽOVNÁ. Ale načo ti je drak? Veď sa normálne vydaj, usaď, a tak ďalej...

PRINCEZNÁ. Ja nechcem muža. Muž nikdy nenaplní moje potreby tak, ako to dokáže drak. Ani ten to príliš nedokáže, ale oproti obyčajným chlapom má stále ešte pár predností. A vôbec, už som to dvakrát povedala, a zopakujem to aj tretíkrát: Chcem draka a basta! (odíde)

KRÁĽ. No, počuli ste to.

KRÁĽOVNÁ. Nuž, mne na to nič iné nenapadá, len, že je to v riti.

ŠAŠO. Aj o kúsok vedľa...

SOVA. (zavesí sa dolu hlavou na kulisy) Húúú...

KRÁĽOVNÁ. A ty tu čo robíš?

KRÁĽ. A prečo visíš dolu hlavou?

SOVA. Doteraz som sedávala na stromoch, ale veľmi ma z toho bolel chrbát. Ale odkedy visím, bolesti chrbta sú preč! Zaveste sa aj vy! Neviete, ako na to? Tak si objednajte moju novú príručku Ako sa zbaviť bolesti chrbta. Ak si objednáte ihneď, dostanete ako darček zadarmo aj farebný atlas stromov a konárov najvhodnejších na visenie! A pozor, to ešte nie je všetko! Prvým desiatim objednávateľom pridám aj videokazetu s cvičebným programom na visenie. Čo vy na to? Neváhajte, a viste so mnou! Bolesti chrbta zmiznú, a vy budete visieť! (zmizne)

ŠAŠO. Na toto si nikdy nezvyknem.

KRÁĽ. Môžeme pokračovať?

KAT. (vbehne) Protestujem! Sloboda zvierat protestuje proti zneužívaniu zvierat na reklamu!

KRÁĽOVNÁ. Odstráňte ho!

KRÁĽ. Zotnite mu hlavu!

ŠAŠO. To je kat. Nemá mu kto zoťať hlavu.

KRÁĽ. Tak nech si ju zotne sám!

(odstránia kata)

KRÁĽ. Chcel by som sa už konečne venovať analýze vzniknutej situácie.

KRÁĽOVNÁ. Analyzuj, drahý, koľko len chceš. Ale varujem ťa, neanalyzuj dlho, lebo máme Krasnohlavu na krku, a akonáhle sem vpadne, bude po analýze.

ŠAŠO. A navyše veľmi dobre vieme, čo dokázala analýza.

KRÁĽOVNÁ. Kuš! Nech sa ti páči, drahý!

KRÁĽ. Takže - Krasnohlava sa vrátila.

ŠAŠO. Všimli sme si.

KRÁĽOVNÁ. Kuš! Pokračuj, drahý!

KRÁĽ. Dopady, ktoré pre nás plynú z tejto situácie, sú nesmierne. Tak predovšetkým - (strašne zúfalo zareve) máme ju na krku!

KRÁĽOVNÁ. Kuš! Teda, čo to trepem... Upokoj sa, drahý, a pokračuj v analýze.

KRÁĽ. Áno. To znamená, že nám tu bude dennodenne znepríjemňovať život svojimi vrtochmi. Ohluchneme z jej večného vrieskania. Služobníctvo dramaticky preriedne, lebo ho nechá za každú maličkosť popravovať. Podľa toho, akej sa teší povesti, mám obavy, že naši poddaní začnú hromadne migrovať, až emigrujú.

KRÁĽOVNÁ. Áno, pamätám si, že keď prišla do puberty, susedné kráľovstvá nestačili prijímať utečencov od nás. Veľa nechýbalo, a zavreli by hranice. Vyhlásili mobilizáciu a poslali nám varovnú nótu, aby sme sa nepokúšali s Krasnohlavou čo len priblížiť k ich hraniciam, inak to budú považovať za otvorenú agresiu.

KRÁĽ. A nepochybne by to pred medzinárodným súdom obhájili... Takže - čo z toho vyplýva?

KRÁĽOVNÁ. Musíme jej toho draka zohnať stoj čo stoj!

ŠAŠO. To nemá zmysel. Skántri aj toho a zase sa vráti.

KRÁĽ. A okrem toho - pamätáš si, drahá, ako žalostne sme dopadli pri hľadaní prvého draka?

KRÁĽOVNÁ. Pamätám.

ŠAŠO. Ale to by sa vám nestalo, keby ste využívali služby nového zásielkového katalógu Feudál! Nakupujte v pohodlí svojho domova! Dodáme čokoľvek do 24 hodín! P. S. - Máme aj drakov!

ZBOR. (opäť nadšene zahučí za scénou) Feudáááál!

KAT. (vbehne) Protestujem! Sloboda zvierat protestuje proti kupčeniu so zvieratami! Zvieratá nie sú náš majetok!

(odstránia ho)

KRÁĽOVNÁ. Och, čo len robiť, čo len robiť? Och, bože! Keď je teraz Krasnohlava tu... Ja už nemusím testovať stromy!

KRÁĽ. Aspoň jedno pozitívum jej návratu. Oddýchneš si, drahá.

KRÁĽOVNÁ. Panebože! Musíme to nejako vyriešiť! Musíme jej zohnať draka! Ale kde? Ako?

KRÁĽ. Neviem... Už si kat zoťal hlavu? Ak nie, nech láskavo najprv zotne moju...

ROZPRÁVAČ. Ako ste si všimli, situácia je ešte tragickejšia, ako v prvom dieli. Vlastne úplne bezvýchodisková. Podarí sa kráľovskému páru nájsť dostatočne odolného draka, ktorý ich zbaví Krasnohlavy? Zachránia svoje pokojné časy aj samotné kráľovstvo? Odpoveď príde v štvrtom dejstve. Miesto: kráľovská záhrada. Kráľ sa schováva v záhone kosatcov. Z druhého konca záhrady, od ovocného sadu, prichádza rozstrapatená a neupravená kráľovná, ktorá sa napriek zložitej situácii chichoce.

KRÁĽOVNÁ. Že dula! Ja sa pominiem! Že vraj dula, aby som sa zdula...

KRÁĽ. Pst! Drahá, ticho!

KRÁĽOVNÁ. Čo tu robíš?

KRÁĽ. Schovávam sa.

KRÁĽOVNÁ. Pred kým?

PRINCEZNÁ. (z pozadia) Kde mám draka? Ja chcem draka!

KRÁĽOVNÁ. Vylez, už je ďaleko.

KRÁĽ. (vylezie) Och, je to ponižujúce, ponižujúce! Hlava kráľovstva a schováva sa v kosatcoch! Pred vlastnou dcérou!

KRÁĽOVNÁ. Neber to tak tragicky, drahý. Dobre vieme, čo je naša dcérenka zač! Vôbec by ma neprekvapilo, keby som sa raz dozvedela, že je ľudožrútka.

KRÁĽ. Ty si o tom nevedela?

KRÁĽOVNÁ. Je tu len týždeň, a už sa obyvateľstvo húfne sťahuje. Drahý, nemáme veľa času!

KRÁĽ. Len pokojne. Ešte jeden týždeň, a bude po mne. Nech si to rieši niekto iný.

KRÁĽOVNÁ. Čiže ja?

KRÁĽ. Prepáč, drahá, ja som to tak nemyslel...

KRÁĽOVNÁ. Náhodou, mne sa chce veľmi žiť! A chcem sa ešte niekedy dostať do kráľovských lesov a testovať stromy, až nebudem vládať chodiť!

KRÁĽ. Si taká obetavá, drahá moja...

ŠAŠO. (vbehne) Óch, snáď ma tu nenájde!

KRÁĽOVNÁ. Čo robí?

ŠAŠO. Nepáčil sa jej obed, tak napichla kuchára na ražeň a zaživa si ho griluje na cesnaku.

KRÁĽOVNÁ. To dievča nemá kráľovské spôsoby. Cesnak! Fuj!

KRÁĽ. A my teraz budeme hladovať...

ŠAŠO. Možno vám z neho kúsok nechá.

DRAK. (vletí) Banzai!

KRÁĽOVNÁ. Čo to? Drak!

KRÁĽ. Naozaj! Chlapče, ty si zhmotnenie našich snov!

DRAK. Som udatný hrdina, ktorý vyslobodí všetkých drakov z poníženia a vráti im späť miesto pod slnkom i stratenú sebadôveru!

ŠAŠO. Už aj draci šalejú?

KRÁĽOVNÁ. Čože to hovoríš, udatný drak?

DRAK. Odkedy Krasnohlava dosiahla pätnásť rokov, všetci draci zaliezli do jaskýň, aby na nich nedajbože nepadla povinnosť uniesť ju. Len jeden úbohý neinformovaný kolega o nej nič nevedel a urobil tú hlúposť, že ju uniesol. Jeho tlejúce telo sme našli nedávno. Udolala ho tá príšera v ľudskej koži, nočná mora každého draka - Krasnohlava! Ale teraz je už koniec. Zabijem tú obludnú kliatbu dračieho plemena a zbavím náš rod tejto hrôzostrašnej kliatby!

KRÁĽ. To si dosť trúfaš, synak. Ale tvoje nádeje sú priveľké. Na svoju trúfalosť doplatíš životom!

KRÁĽOVNÁ. Nie, nemáme to srdce na teba vypustiť princeznú! Odíď, odvážny drak, si ešte mladý, škoda by ťa bola!

DRAK. A ja sa nebojím! Som mladý a plný sily! Moja mamička vždy vedela, čo je pre jej deti dobré! Od malička ma kŕmila Nutrelou!

KRÁĽOVNÁ. Čím?

DRAK. Nutrela - lahodná nátierka, vhodná na akékoľvek pečivo. Je plná energie, a tú naše deti potrebujú. Má nesmiernu nutričnú hodnotu - samozrejme, veď je z nutrií.

KRÁĽOVNÁ. Odteraz už len Nutrela! Dodá vám energiu do tela!

ZBOR. (naposledy, sľubujem, zareve za scénou) Nutreláááááááááá!

KAT. (vbehne) Protestujem! Sloboda zvierat protestuje v mene úbohých nutrií... (odstránia ho)

PRINCEZNÁ. (prežúvajúc vojde) Nedáte si kúsok mäska? Aha, drak! No to vám trvalo! Tak poď, ty čaptavý salamander, ideme do tvojej jaskyne.

DRAK. Nikam nejdeme! (zožerie ju)

KRÁĽOVNÁ. Páni. To bola rýchlosť. Myslela som, že to bude efektnejší súboj.

KRÁĽ. Ani nedostala šancu brániť sa. Našťastie.

DRAK. Porazil som ju! Som víťaz! Oslobodil som svoje plemeno od tej hnusnej pliagy, čo ho kvárila toľko rokov!

KAT. Vivat! To je ono! Vráťte drakom prirodzenú potravu! Nech žerú ľudí! No čo, ľudkovia, ako to vyzerá, keď zvieratá žerú ľudí, čo?

DRAK. Keď povieš... (zožerie ho)

KRÁĽ. Ďakujem ti, udatný drak! Zbavil si naše kráľovstvo ťažoby a samozrejme aj toho šibnutého kata.

DRAK. Pohoda. Zdraví ostávajte! (odletí)

KRÁĽOVNÁ. Ách, mužíček môj, tak napokon všetko dobre dopadlo.

KRÁĽ. Áno. Konečne si môžem ďalej vychutnávať ten božský pokoj a mier...

KRÁĽOVNÁ. A ja sa pustím do práce na našom ďalšom potomkovi. Sľubujem, že to nebude hruška! Dnes začíname so záhradníkom testovať javorový les na juhu... Už sa teším!

ŠAŠO. O tom nepochybujem.

KRÁĽOVNÁ. Kuš!

ROZPRÁVAČ. Sledovali ste druhý diel pôvodnej inscenácie Tata, ja chcem draka. Keďže už nechceme riskovať ďalší taký trapas, s tretím dielom príliš neuvažujte. Dúfame, že ste všetci zaplatili vstupné, inak si nás neželajte. A nezabudnite - Jedzte nátierku Nutrela!

VŠETCI. Dodá vám energiu do tela!